Twee vas ná plaasaanval op Limpopo-egpaarMegan en Peter-Maurray Cross is in hul plaashuis oorval. Foto: Facebook Twee verdagtes is Maandag in hegtenis geneem, sowat twee weke ná die plaasaanval op Peter-Murray (48) en Megan Cross (31) in die Matjiesfontein-omgewing in Limpopo op 25 September. Sakkie Louwrens, direkteur van Heritage Protection Group (HPG), het Dinsdag aan Maroela Media gesê een verdagte is Maandagoggend in Tembisa in hegtenis geneem en die ander verdagte Maandagaand by ŉ ander huis, ook in Tembisa in Gauteng. HPG en die polisie van Hoopdal asook Tembisa was betrokke by die inhegtenisnemings. “Die polisie het ŉ wenk van ŉ lid van die publiek ontvang oor wapens by ŉ huis en die polisie het toe toegeslaan,” het Louwrens gesê. Louwrens het verder gesê daar is beslag gelê op jaggewere, ŉ pistool, juweliersware, kontant en die bakkie wat tydens die pleeg van die misdaad gebruik is. Volgens Louwrens is vyf verdagtes nog soek. “Daar was vyf aanvallers [wat deel van die aanval was] en twee het by die bakkie gewag.” Kol. Moatshe Ngoepe, woordvoerder van die polisie, het aan Maroela Media bevestig twee mense is in hegtenis geneem. ŉ Saak van huisroof word ondersoek. Maroela Media het vroeër berig die Cross-egpaar het omstreeks 20:00 op die plaas Koedoespan sit en TV kyk toe mans met balaklawas ŉ groot ruit gebreek en die twee aangeval het. Die aanvallers het eers omstreeks 22:00 op die vlug geslaan met onder meer sewe jaggewere, twee handwapens, vier selfone, kontant, bankkaarte, juweliersware en ŉ silwerkleurige Toyota Hilux-bakkie wat met ŉ jagraam toegerus is. Volgens inligting wat onder plaaslike veiligheidsgroepe versprei is, wil dit voorkom asof die aanvallers gery het in die rigting van Thabazimbi, sowat 70 km suid van die plaas. Die Cross-egpaar, wat daarin geslaag het om los te kom, se buurman Pieter Lamprecht het as lid van die buurtwagpatrollie in die omgewing gery toe die noodoproep van Peter-Murray omstreeks 22:30 deurkom dat daar ŉ plaasaanval by hulle was. Die egpaar het hoofsaaklik kop- en gesigbeserings opgedoen. Louwrens het verder gesê sover sy kennis strek gaan dit fisiek goed met Megan en Peter-Murray, maar dat hul nog baie getraumatiseerd is.